Аблысеньне (пляшывасьць; стар.-грэц. ἀλωπεκία — аляпэцыя) — парадзеньне і выпадзеньне валасоў, што адбываецца празь ператварэньне мужчынскага плоцевага гармону тэстастэрону ў дыгідратэстастэрон пад узьдзеяньнем фэрмэнту 5-альфа-рэдуктазы(en). Пераважна адзначаецца на галаве ў старэчым узросьце (інвалюцыя). Яму спрыяюць атручаньне, радыёактыўнае апрамяненьне, пашкоджаньне скуры, нэрвова-псыхічныя і эндакрынныя хваробы. Віды: 1) гнездавое — на абмежаваным участку скуры, 2) татальнае — на ўсёй галаве і іншых участках скуры, 3) рубцаватае — на зьмененых участках скуры (праз грыбок і фурункулёз).